അപ്രതീക്ഷിതയമായി ബസിലെത്തിയ യാത്രക്കാരനെ കണ്ട് അമ്ബരപ്പോടെ മറ്റുയാത്രക്കാര് പിന്നെ സെല്ഫിയെടുക്കലും ആഹ്ളാദപ്രകടനവും ചെന്നൈ: കഴിഞ്ഞ ദിവസം തമിഴ് നാടില് യാത്രക്കാരെ ഞെട്ടിച്ച് ബസില് കയറിയ യാത്രികനാണ് ഇപ്പോള് സമൂഹമാധ്യമങ്ങളില് ഇപ്പോള് വൈറല്. യാത്രക്കാരന് മറ്റാരുമല്ല തമിഴ്നാട് മുഖ്യമന്ത്രി എം കെ സ്റ്റാലിന്. സ്ത്രീകള്ക്ക് സൗജന്യ യാത്ര അനുവദിക്കുന്ന ചെന്നൈയിലെ സിറ്റി ബസില് ശനിയാഴ്ചയായിരുന്നു സംഭവം. മെഗാ വാക്സിനേഷന് യജ്ഞത്തിന്റെ ഭാഗമായി ചില വാക്സിനേഷന് കേന്ദ്രങ്ങള് സന്ദര്ശിക്കാന് പോകുന്നതിനിടെയാണ് സ്റ്റാലിന് കണ്ണഗി നഗറില് നിന്ന് ബസില് കയറിയത്. സംഭവത്തിന്റെ ദൃശ്യങ്ങള് സാമൂഹിക മാധ്യമങ്ങളില് ഇതിനോടകം തന്നെ വൈറലായിരിക്കുകയാണ്. സംസ്ഥാന സര്കാര് പുറത്തുവിട്ട വീഡിയോയില് മുഖ്യമന്ത്രിയുടെ വാഹനവ്യൂഹം വന്നുനില്ക്കുന്നതും, പിന്നാലെ എംകെ സ്റ്റാലിന് റോഡ് മുറിച്ചുകടന്ന് മറുവശത്തുള്ള ബസില് കയറുന്നതുമാണ് ഉള്ളത്. ശരിക്കും ഞെട്ടിപ്പോയ യാത്രക്കാര് അദ്ദേഹത്തെ കൂപ്പുകൈകളോടെ അഭിവാദ്യം ചെയ്യുന്നതും ചില സ്ത്രീകള് മുഖ്യമന്ത്രിക്കൊപ്പം സെല്ഫി എടുക്കുന്നതും ആഹ്ലാദ പ്രകടനം നടത്തുന്നതും ദൃശ്യങ്ങളിലുണ്ട്. കോവിഡ് പശ്ചാത്തലത്തില് ബസ് യാത്രയ്ക്ക് ഏര്പെടുത്തിയ നിയന്ത്രണങ്ങളില് സംസ്ഥാന സര്കാര് ചില മാറ്റങ്ങള് കൊണ്ടുവന്നിരുന്നു. ഉത്സവ സീസണിന് മുന്നോടിയായി കേരളത്തിലേക്കുള്ള ബസുകള് ഒഴികെയുള്ളവയില് 100 ശതമാനം സീറ്റുകളിലും യാത്രക്കാരെ അനുവദിച്ചിരുന്നു. സ്നേഹ വിനോദ്